東瀛兵團繼續追夢 打吡季軍馬再闖凱旋門
2024年05月29日 14:15
東網電視
更多新聞短片
「真命新帝」已決定報爭法國凱旋門大賽。
東瀛兵團雖然近年南征北討，掠奪唔少國際一級賽榮譽，但對於歐洲地位崇高嘅法國凱旋門大賽，呢場夢寐以求嘅大賽，至今就一直成為佢哋未能打破嘅魔咒。雖然距離呢場賽事仲有4個月，不過日本方面，剛剛日本打吡大賽跑第三嘅「真命新帝」(Shin Emperor)，就已經表明將會報名出戰。
練馬師矢作芳人向來喜歡派馬遠征，對於「真命新帝」有意出戰凱旋門，一啲唔意外，不過另一個亮點，就係呢匹並非本土培育馬匹，而呢匹馬正係練馬師於前年法國雅康納八月馬匹拍賣會，為馬主藤田晉以高價投得馬匹，絕對係一匹不折不扣法國出生馬匹，矢作芳人亦相信呢匹馬返回出生地作賽，對於適應程度肯定有利無害。
更何況呢匹「真命新帝」，與2019凱旋門大賽冠軍名駒「設計名師」(Sottsass)，更加係同父母嘅全兄弟馬，所以部署出戰法國凱旋門大賽，可以講係別具意義，練者計劃响出戰凱旋門大賽前，仲會响歐洲跑多場熱身，暫定將會係9月14日响李奧柏舉行嘅愛爾蘭冠軍錦標。